
PAZIŅOJUMS  PLAŠSAZIŅAS  LĪDZEKĻIEM

[sagatavots Rīgā, 18.09.2026.]

Dekoratīvās mākslas un dizaina muzejs uzsāk jaunu sezonu lekciju ciklam 

Klasiskās vērtības

2026. gada 23. septembris – 25. novembris
reizi mēnesī / trešdienās / plkst. 18.00
Dekoratīvās mākslas un dizaina muzejs

Skārņu iela 10, Rīga
“Patiesībā māksla atspoguļo nevis dzīvi, bet skatītāju.”

Oskars Vailds

Dekoratīvās mākslas un dizaina muzejs (Skārņu ielā 10, Rīgā) turpina apmeklētāju iecienīto ciklu “Klasiskās vērtības” un rudens sezonā piedāvā trīs lekcijas, aicinot reizi mēnesī – no 2026. gada 23. septembra līdz 25. novembrim – izzināt aizraujošus mākslas vēstures faktus un interpretācijas.
Šoreiz galvenā uzmanība tiks veltīta Latvijas 20. gadsimta 2. puses kultūras mantojumam un mākslinieku radošajām stratēģijām sociāli un ideoloģiski ierobežotos apstākļos. Trīs lektores aplūkos laika posmam raksturīgo materiālu, tehniku, mākslas valodas un neverbālās izteiksmes sinerģiju latviešu mākslā un dizainā, piedāvājot detalizētāku skatījumu uz padomju perioda mākslas procesiem.

“Klasisko vērtību” jauno sezonu 23. septembrī plkst. 18.00 atklās Mg. art. Irēna Bužinska ar lekciju “Latviešu mākslinieki – batikas meistari”, iepazīstinot ar batikas tehnikas ienākšanu Latvijā, tās lomu Latvijas Mākslas akadēmijas izglītībā, galvenajiem tehniskajiem paņēmieniem un izpausmēm Latvijas dekoratīvi lietišķajā mākslā 20. gadsimta otrajā pusē, kad batikas kļuva par nozīmīgu radošās izteiksmes līdzekli gan profesionālu mākslinieku, gan pašdarbības meistaru vidū. Tiks analizēts Rūdolfa Heimrāta (1926–1992), Georga Barkāna (1925–2010), Ērikas Iltneres (1925–2011), Jevgenijas Knāviņas (1928–2018) un citu autoru ieguldījums batikas mākslā.

21. oktobrī plkst. 18.00 Dr. art. Edīte Tišheizere lekcijā “Neverbālā skatuves valoda Latvijas teātrī 20. gs. 80. gados” analizēs aktieru kustību, ķermenisko izteiksmi, tērpus un scenogrāfiju režisora Ādolfa Šapiro izrādēs Rīgas Jaunatnes teātrī, kas kalpoja kā spēcīgs zemteksta instruments, lai izgaismotu totalitārisma pieredzi, apejot cenzūru. Tiks aplūkota iestudējumu triloģija, kurā ietilpa Bertolda Brehta “Trešās impērijas bailes un posts” (1985), Gunāra Priedes “Sniegotie kalni” (1986) un Borisa Vasiļjeva luga “Rīt bija karš” (1986), kas pirmsatmodas noskaņās neierasti atklāti un kritiski vēstīja par sociālajiem mītiem un totalitāro režīmu mehānismiem.
25. novembrī plkst. 18.00 cikla noslēdzošajā lekcijā “Eksperimenta sākotne Latvijas tekstilmākslā. Bārkstis” PhD Elīna Veilande-Apine kā vienu no atskaites punktiem uzsvērs Gundegas Ivanovas (1919–2015) 1975. gadā sastādīto grāmatu “Latviešu mūsdienu dekoratīvie audumi”. Apskatot Rūdolfa Heimrāta, Ritas Blumbergas (1941–1946), Rutas Bogustovas (1935), Egila Rozenberga (1948) un citu Latvijas tekstilmākslinieku darbus, pētniece pievērsīsies arī šķietami tradicionālam tekstilijas elementam – bārkstīm, kas atklās, kā eksperiments, ideja, materiāls un tehnika veido nedalāmu veselumu un raksturo 60. gadu otrās puses un 70. gadu Latvijas tekstilmākslas mantojumu.

Programmu “Klasiskās vērtības” atbalsta Valsts kultūrkapitāla fonds.
Par ciklu “Klasiskās vērtības”

Dekoratīvās mākslas un dizaina muzeja lekciju cikls “Klasiskās vērtības” aizsākts 2012. gadā ar mērķi aktualizēt un popularizēt latviešu lietišķās mākslas un dizaina vērtības no 21. gadsimta skatpunkta. Iepriekšējo sezonu atsevišķu lekciju ieraksti pieejami LNMM mājaslapā un  YouTube kanālā “Mākslas muzeji”.
Aicināts ikviens interesents!

Vienas lekcijas cena: ieejas biļete pastāvīgajā ekspozīcijā (pieaugušajiem – 7,00 EUR, pensionāriem, studentiem, skolēniem – 3,50 EUR). Biļetes nopērkamas DMDM kasē.
Gada biļetes īpašniekiem dalība pasākumā ir bez maksas.

Norises ilgums: 90 minūtes

Iepriekšēja pieteikšanās nav nepieciešama.
Papildu informācija: (+371) 67 830 917, 67 222 235, Ivonna.Zile@lnmm.gov.lv

Projekta vadītāja:

Ivonna Zīle, izglītības programmu kuratore / Dekoratīvās mākslas un dizaina muzejs, LNMM
T: (+371) 67 830 917, E: Ivonna.Zile@lnmm.gov.lv
Grafikas dizains:

Irēna Ansava / Latvijas Nacionālais mākslas muzejs

Komunikācija:

Līva Kubulniece, komunikācijas speciāliste / Dekoratīvās mākslas un dizaina muzejs, LNMM

T: (+371) 28 381 129, E: Liva.Kubulniece@lnmm.gov.lv
INTERNETA RESURSI:

https://lnmm.gov.lv
FACEBOOK: Dekoratīvās mākslas un dizaina muzejs
X: @DMDMmuzejs
INSTAGRAM: @DMDMmuzejs
YOUTUBE: muzejsDMDM
#lnmm

#DMDMmuzejs

#MansMuzejs

#KlasiskasVertibas

ATTĒLI MEDIJIEM PIELIKUMĀ (failus augstā izšķirtspējā lūgums pieprasīt atsevišķi)
1.
Reklāmas plakāts Dekoratīvās mākslas un dizaina muzeja lekciju cikla “Klasiskās vērtības” 
2026. gada rudens sezonai. Dizains: Irēna Ansava
2.
Programma lekciju cikla “Klasiskās vērtības” 2026. gada rudens sezonai. Dizains: Irēna Ansava

3.
Jevgenija Knāviņa. Saule. 1968. Batika. Kokvilna. DMDM kolekcija. Publicitātes foto.

Ilustrācija Irēnas Bužinskas lekcijai

4.
Ērika Iltnere. Ritmi. 1974. Batika. Kokvilna. DMDM kolekcija. Publicitātes foto. 

Ilustrācija Irēnas Bužinskas lekcijai

5.
Vitolds Kucins. Mākslas dienas. 1977. Batikas apgleznojums. Zīds. DMDM kolekcija. Publicitātes foto.
Ilustrācija Irēnas Bužinskas lekcijai

6.
Arnis Pumpurs. Ziema. 1986. Batika. Kokvilna. DMDM kolekcija. Publicitātes foto.

Ilustrācija Irēnas Bužinskas lekcijai

7.
Skats no Bertolda Brehta izrādes “Trešās impērijas bailes un posts” pirmizrādes. 
Rīgas Jaunatnes teātris, 1985. Fotogrāfs nezināms. Kolekcija: LNRMM, 589567. Publicitātes foto.

Ilustrācija Edītes Tišheizeres lekcijai

8.
Skats no Bertolda Brehta izrādes “Trešās impērijas bailes un posts”. Rīgas Jaunatnes teātris, 1985. Fotogrāfs nezināms. Kolekcija: LNRMM, 408875. Publicitātes foto. Ilustrācija Edītes Tišheizeres lekcijai

9.
Rūdolfs Heimrāts. Novembris. 1971. Tekstilija. LNMM kolekcija. Publicitātes foto. 

Ilustrācija Elīnas Veilandes-Apines lekcijai

10.-11.
Skats no izstādes “Rūdolfs Heimrāts 100. Mantojums” Dekoratīvās mākslas un dizaina muzejā. 2026. Foto: Kaspars Teilāns. Ilustrācija Elīnas Veilandes-Apines lekcijai
Preses materiālu sagatavoja:
Nataļja Sujunšalijeva

Latvijas Nacionālā mākslas muzeja

Preses centra vadītāja

T: (+371) 67 357 527

GSM: (+371) 26 593 495

E: pr.service@lnmm.gov.lv
I: https://lnmm.gov.lv
X: www.x.com/LNMM_muzejs

